B’reazzjoni għal dak irrapportat dalgħodu dwar ir-rifjut tal-President li jiffirma l-liġi tal-Unjoni Ċivili, il-Prim Ministru Jospeh Muscat għamilha ċara li l-liġi tal-Unjoni Ċivili se tidħol fis-seħħ fil-ġimgħat li ġejjin kif kien ipprogrammat. Fi tmiem żjara li għamel dalgħodu fl-uffiċini l-ġodda tal-kumpanija Alert Group f’Ħal Qormi, il-Prim Ministru qal li hu ma jitkellimx għall-President u dwar dak li ġie diskuss bejnu u l-President. Aktar qabel: Rapporti fil-midja dalgħodu qegħdin jirrapportaw li l-President ta’ Malta George Abela rrifjuta li jiffirma l-liġi tal-Unjoni Ċivili. Konsegwenza ta’ dan il-Gvern kellu jipposponi l-approvazzjoni finali ta’ din il-liġi sakemm tinħatar President ġdid. The Times irrapportat dalgħodu bi prominenza li b’mod informali, il-President informa lill-Prim Ministru li ma kienx komdu li jiffirma din il-liġi fuq bażi morali. Ingħad li l-liġi ilha mwaħħla għal dawn l-aħħar ħames ġimgħat b’sorsi jgħidu lill-gazzetta li l-inizjattiva tal-Gvern dwar l-Unjoni Ċivili sabet ħajt hekk kif il-President għarraf lil Dr Muscat li huwa ma kienx f’qagħda li jiffirma l-liġi ppreżentata lilu. F’dawn iċ-ċirkostanzi, il-gvern ma kellux għażla oħra ħlief li jistenna t-tmiem tal-Presidenza Abela fl-4 ta’ April li ġej. Kelliem għall-Uffiċċju tal-President naqas milli jikkummenta dwar dan. L-abbozz ta’ liġi dwar l-Unjoni Ċivili li jagħti lill-koppji gay l-istess drittjiet ta’ koppji eterosesswali kien ippreżentat mill-Gvern f’Ottubru li għadda mill-Ministru Helena Dalli. Dakinhar, il-Ministru Dalli sostniet li din il-liġi kienet wegħda elettorali tal-Partit Laburista u l-Gvern kien qed iressaq dan l-abbozz ta’ liġi kmieni fil-leġiżlatura biex jenfasizza l-impenn tiegħu li jipprovdi liġijiet li jirrispettaw id-diversità u jiggarantixxu l-ugwaljanza. Il-liġi proposta tipprovdi wkoll biex min irid jidħol f’unjoni ċivili, ikollu l-istruttura legali biex jista’ jagħmel hekk.